IS ທຳລາຍຢ່າງ​ຮ້າຍ​ແຮງ ວັດ​​ບູຮານອີກ​ແຫ່ງ​ນຶ່ງ ​ຢູ່​ໃນ​ເມືອງປະຫວັດສາດ​ Palmyra
ບັນດາ​ຜູ້​ເຫັນ​ເຫດການ ​ໃນ​ເມືອງ Palmyra ກ່າວ ໃນ​ວັນ​ອາທິດ​ວານ​ນີ້ ​ວ່າ ພວກ​ຫົວ​ຮຸນ​ແຮງ ໄດ້​ໃຊ້​ລະ​ເບີດ ຈຳນວນ​ນຶ່ງ ຖິ້ມໃສ່ວັດ Bel ທີ່​ມີ​ອາຍຸ​ໄດ້​ເກືອບ 2,000 ປີ ນັ້ນ.
ພວກລັດອິສລາມ ໄດ້ທຳລາຍວັດເກົ່າແກ່ບູຮານອີກແຫ່ງນຶ່ງ ຢ່າງຮ້າຍແຮງ ຢູ່ໃນເມືອງປະຫວັດສາດ Palmyra ຂອງຊີເຣຍ ອີງຕາມບັນດານັກເຄື່ອນໄຫວ ອົງການສິງຊອມສິດທິມະນຸດໃນຊີເຣຍ ທີ່ມີຫ້ອງການຕັ້ງຢູ່ໃນ ອັງກິດ ໄດ້ອ້າງອີງເຖິງບັນດາຜູ້ເຫັນເຫດການ ໃນເມືອງ Palmyra ທີ່ກ່າວ ໃນວັນອາທິດວານນີ້ ວ່າ ພວກຫົວຮຸນແຮງ ໄດ້ໃຊ້ລະເບີດຈຳນວນນຶ່ງ ຕໍ່ວັດ Bel ທີ່ມີອາຍຸໄດ້ເກືອບ 2,000 ປີ ນັ້ນ ຜູ້ເຫັນເຫດການຄົນນຶ່ງ ກ່າວວ່າ ພຽງແຕ່ຝາເທົ່ານັ້ນ ທີ່ຍັງເຫຼືອຢູ່ ພວກລັດອິສລາມ ໄດ້ນຳເອົາຮູບພາບຕ່າງໆ ເຜີຍແຜ່ລົງ ໃນສື່ສັງຄົມ ເມື່ອອາທິດແລ້ວນີ້ ທີ່ສະແດງໃຫ້ເຫັນ ພວກຫົວຮຸນແຮງ ກຳລັງທຳລາຍ ວັດ Palmyra ບູຮານອີກແຫ່ງນຶ່ງ ທີ່ ມີຊື່ວ່າ Baal Shamin ອົງການວັດທະນະທຳ ຂອງສະຫະປະຊາຊາດ ເອີ້ນການກະທຳ ນັ້ນວ່າ ເປັນອາຊະຍາກຳ ສົງຄາມ ອົງການສິ້ງຊອມໃນຊີເຣຍ ກ່າວວ່າ ພວກລັດອິສລາມ ໄດ້ຕັດຫົວ ອະດີດຜູ້ອຳນວຍການ ວັດຖຸບູຮານ ທ່ານ Khaled Asaad ແລະ ໄດ້ນຳເອົາຊາກສົບຂອງຜູ້ກ່ຽວ ເປີດເຜີຍຕໍ່ສາທາລະນະ ລັດອິສລາມໄດ້ຢຶດເອົາເມືອງ Palmyra ໃນເດືອນພຶດສະພາ ຜ່ານມາ ແລະ ບັນດານັກປະຫວັດສາດ ໄດ້ສົ່ງຄຳເຕືອນອອກໄປ ຫາໂລກໃນທັນທີ ພວກຫົວຮຸນແຮງ ເອີ້ນວັດຖຸບູຮານ ທີ່ຕີລາຄາ ບໍ່ໄດ້ ແລະ ຮູບປັ້ນຕ່າງໆເຫຼົ່ານັ້ນ ວ່າ ເປັນການດູໝິ່ນສາສະໜາ ພວກເຂົາ ຍັງໄດ້ທຳລາຍ ສະຖານທີ່ປະຫວັດສາດ ຫຼາຍແຫ່ງ ຢູ່ໃນອີຣັກ ແຕ່ອົງການນັ້ນ ກ່າວອີກວ່າ ພວກລັດອິສລາມ ໄດ້ຂາຍສິ່ງບູຮານຈຳນວນນຶ່ງ ເພື່ອລະດົມເງິນທຶນ ອົງການນີ້ກ່າວວ່າ ແທ້ຈິງແລ້ວ ພວກຫົວຮຸນແຮງ ແມ່ນໄດ້ທຳລາຍອັນທີ່ເປັນຂອງ ຈຳລອງ ແລະ ເປັນຂອງທຽມ ໃນບາງວີດີໂອ ທີ່ໄດ້ສະແດງໃຫ້ເຫັນ ວ່າ ພວກເຂົາກຳລັງທັບຖິ້ມງານສິລະປະກຳ ຕ່າງໆນັ້ນ